Νικολέττα Καρρά

Η Νικολέττα Καρρά (Αθήνα, 14 Οκτωβρίου 1979) είναι Ελληνίδα ηθοποιός και παρουσιάστρια. Είναι απόφοιτη του Τμήματος Φιλολογίας της Φιλοσοφικής Σχολής του Εθνικού και Καποδιστριακού Πανεπιστημίου Αθηνών και της Δραματικής Σχολής Θεάτρου των Αλλαγών.

Βιογραφικό
Σπούδασε αρχικά Ελληνική Φιλολογία στη Φιλοσοφική Σχολή του ΕΚΠΑ. Κατόπιν σπούδασε υποκριτική στη Δραματική Σχολή Θεάτρου των Αλλαγών, ξεκινώντας παράλληλα να να εργάζεται ως ηθοποιός. 

Έκανε το τηλεοπτικό της ντεμπούτο το 2001 μέσω ενός επεισοδίου της σειράς «Το μπέρδεμα» (σκην. Γιώργου Κωνσταντίνου). Ακολούθησε μία ακόμη σύντομη εμφάνιση το 2003 στη σειρά του ΑΝΤ1, «Τα Φιλαράκια» (σκην. Γιώργου Κωνσταντίνου). Το 2004 συμμετείχε στα τέσσερα τελευταία επεισόδια της σειράς των Αλέξανδρου Ρήγα και Δημήτρη Αποστόλου «Οι Στάβλοι της Εριέτας Ζαΐμη» αλλά και στη σειρά «Επτά Θανάσιμες Πεθερές» (επεισόδιο: Η τιμωρός πεθερά) με τους Κάρμεν Ρουγγέρη, Αθηνόδωρο Προυσάλη και Μέμο Μπεγνή.

Τη σεζόν 2004-2005 συμμετείχε σε τρεις τηλεοπτικές σειρές. Από τη μία είχε έναν από τους πρωταγωνιστικούς ρόλους στη σειρά «Ελιές Θρούμπες» (σκην. Βασίλη Θωμόπουλου) στο ALTER, ήταν μέρος του καστ της σειράς «Η ώρα η καλή» και έκανε κάποιες έκτακτες εμφανίσεις στη σειρά «Κανείς δε λέει σ' αγαπώ». Το 2005 εμφανίστηκε στις σειρές του MEGA, «Safe Sex» και «Το Κόκκινο Δωμάτιο» καθώς και στη τηλεταινία του ALTER, «Εκπαιδεύοντας τον Σάκη» (σκην. Θανάση Αντωνίου). Τη σεζόν 2005-2006 πρωταγωνίστησε στη τέταρτη σεζόν της σειράς του MEGA, «Φιλοδοξίες» ενώ παράλληλα ανέλαβε το ρόλο που την έκανε ευρύτερα γνωστή στο κοινό, αυτόν της γυμνάστριας Μαρίας Παπαδοπούλου που είχε σχέση με τον χαρακτήρα του Σάκη Μπουλά στη κωμική σειρά «50-50». Η παρουσία της στη σειρά συνεχίστηκε και την επόμενη σεζόν ενώ παράλληλα εμφανίστηκε στις σειρές «Εντιμότατοι κερατάδες», «Οι ιστορίες του αστυνόμου Μπέκα» και «Μαρία η άσχημη». Την σεζόν 2007-2008 πρωταγωνίστησε στη ρομαντική κομεντί των Έλενας Ακρίτα και Γιώργου Κυρίτση, «Αν υπήρχες θα σε χώριζα», ενώ παράλληλα έπαιξε μαζί με τον Νίκο Ψαρρά στη σειρά του ALPHA, «Amore Mio». Τον Σεπτέμβριο του 2009 ανέλαβε τη παρουσίαση της ψυχαγωγικής εκπομπής «Κορίτσια για σπίτι» στο Μακεδονία TV.

Από τις αρχές του 2010 εντάχθηκε στο βασικό καστ της κωμικής σειράς «Η Πολυκατοικία» ενώ έπαιξε και στη τηλεταινία «Πενήντα Πενήντα: Το μεγάλο φαγοπότι». Η παρουσία της στη «Πολυκατοικία» συνεχίστηκε και τη σεζόν 2010-2011 ενώ παράλληλα συμμετείχε και στο νέο-τρίτο κύκλο της σειράς «50-50». Το 2012 πρωταγωνίστησε με τον Σάκη Μπουλά στη κυπριακή σειρά  «Daddy Cool» που προβλήθηκε στο MEGA Κύπρου. Τη σεζόν 2011-2012 πρωταγωνίστησε στην κυπριακή σειρά «Το 3ο Σημάδι» στο MEGA Κύπρου ενώ τη σεζόν 2013-2014 πρωταγωνίστησε στη σειρά «Με τα παντελόνια κάτω» στο MEGA. .

Τον Οκτώβριο του 2014 ξεκίνησε να υποδύεται το διπλό ρόλο της Τατιάνας Παππά / Αθανασίας Μπενάκη στη σειρά «Οι Συμμαθητές». Παράλληλα, συμμετείχε ως διαγωνιζόμενη στο πέμπτο κύκλο του ελληνικού «Dancing with the stars» φτάνοντας μέχρι τον ημιτελικό. Ο ρόλος της στους «Συμμαθητές» παρέμεινε μέχρι το τέλος της σειράς, τον Ιούλιο του 2017. Τη σεζόν 2017-2018 πρωταγωνίστησε στην κυπριακή σειρά «La Pasta Pomilώri» στο ΑΝΤ1 Κύπρου.

Το 2018 έκανε μία έκτακτη εμφάνιση στη σειρά του ΣΚΑΪ, «Όσο Έχω Εσένα» ενώ το 2019 εμφανίστηκε στη σειρά «Μην Ψαρώνεις» του ΑΝΤ1. Το 2020 συμμετείχε ως διαγωνιζόμενη στο μουσικό τηλεοπτικό σόου «Just the 2 Of Us». Τη σεζόν 2021-2022 υποδύθηκε τη Θεοδώρα Λιβάνη στη σειρά του MEGA, «Το Αύριο Μας Ανήκει». Τη σεζόν 2022-2023 πρωταγωνίστησε στη σειρά του ALPHA, «Αυτή η Νύχτα Μένει». και το 2024 συμμετείχε στη σειρά του ALPHA, «Ο Σκαραβαίος».

Το 2025 πρωταγωνιστεί στη σειρά «Μαμά στα κρυφά» στο κανάλι ΕΡΤ1.

Στο θέατρο έχει συμμετάσχει σε παραστάσεις όπως «Πετσί και Κόκκαλη» (2000-01, Θέατρο Περοκέ), «Κότες...» (2003, Θέατρο Άλσος), «Η θεία απ' το Σικάγο» (2007-08, Θέατρο ΗΒΗ & Θέατρο Κολοσσαίον), «Ένα βότσαλο στη λίμνη» (2010-11, Θέατρο Γκλόρια), «Hangover 4» (2014, Θέατρο Εγνατία), «Άντρες έτοιμοι για όλα» (2015-16, Θέατρο Λαμπέτη), «Πάμε σαν Άλλοτε» (2016, Θέατρο Βεργίνα), «Πολυτεχνίτης κι Ερημοσπίτης» (2018, Θέατρο Αθηνά), «Τι τραβάμε κι εμείς οι μάνες» (2018-19, Θέατρο Χυτήριο), «ΣΙΝΕΜΑΣΚΟΠ The Musical» (2019-20, Θέατρο Βεργίνα), και «Οι γείτονες από πάνω» (2022, περιοδεία).

Κινηματογραφικά, έχει παίξει στις ταινίες «180° μοίρες» (2010) και «Το πουλί της Κύπρου» (2014).

Το 2019 έλαβε το βραβείο «Ρένα Βλαχοπούλου» Α' γυναικείου ρόλου σε κωμωδία για την ερμηνεία της στη παράσταση «Τι τραβάμε κι εμείς οι μάνες».

 Προσωπική ζωή 
Από το 2012 μέχρι το 2019 ήταν παντρεμένη με τον Κύπριο δικηγόρο Φώτο Πιττάτζη.

 Live εμφανίσεις 

 "Άγριες Νύχτες 2" (rock show με τους 15 50) - (2016, Beluga Art, Tramp)
 "Νύχτα στάσου..." - (2019, El Convento del Arte)
 "Νικολέττα Καρρά - Γιάννης Χατζηγεωργίου" - (2022, Micraasia, Μουσικό Κουτί)

Παραπομπές

Εξωτερικοί σύνδεσμοι
Νικολέττα Καρρά στο Internet Movie Database

Κατηγορία:Ελληνίδες ηθοποιοί τηλεόρασης
Κατηγορία:Ελληνίδες ηθοποιοί θεάτρου
Κατηγορία:Απόφοιτοι Εθνικού και Καποδιστριακού Πανεπιστημίου Αθηνών